साल 2008 में जब नेपाल में माओवादियों की सरकार बनी और प्रचंड प्रधानमंत्री बने तो उन्होंने 1950 के समझौतों में बदलाव की आवाज बुलंद की. प्रचंड की सोच रही है कि इस 65 साल पुराने समझौते से भारत को ज्यादा और नेपाल को काफी कम फायदा हो रहा है. सरकार गंवाने के बाद भी प्रचंड ने लगातार भारत विरोध की सियासत जारी रखी है क्योंकि इस से जहां पहाड़ी नेपालियों का उन्हें पुरजोर समर्थन मिलता है वहीं चीन को भी खुश रखा जा सकता है. चीन को खुश करने के साथ नए प्रधानमंत्री के सामने भारत से तालमेल बना कर रखने और मधेशियों के आंदोलन को शांत करने की चुनौती है. मधेशी आंदोलन की आग में झुलसे नेपाल पर मरहम लगाने और मधेशियों के गुस्से पर पानी डालने के लिए ओली ने मधेशी नेता विजय कुमार गच्छधर को उपप्रधानमंत्री की कुरसी पर बिठा दिया है. दूसरी ओर देश को हिंदू राष्ट्र बनाने की आग को हवा देने वाले कमल थापा को भी उपप्रधानमंत्री बना कर सत्ता संतुलन साधने की पूरी कोशिश की है. थापा के विश्व हिंदू परिषद के कद्दावर नेता अशोक सिंघल और भाजपा के सांसद योगी आदित्यनाथ से करीबी रिश्ते रहे हैं.